Christen-wees Werk – christianityworks
Home / FRESH / Christen-wees Werk
1 Petrus 4:12,13 Geliefdes, moenie verbaas wees oor die vuurproef waaraan julle onderwerp word nie. Dit is nie iets vreemds wat met julle gebeur nie. Wees liewer bly hoe meer julle in die lyding van Christus deel, want dan sal julle ook oorloop van vreugde by sy wederkoms in heerlikheid.
Mense wat van buite af na die Christelike godsdiens kyk, sien dit dikwels as 'n spul 'reëls en rituele', eerder as dit wat 'n kragtige verskil in jou lewe maak. Dit verbaas my nogal, alhoewel dit…nee, wag, streng gesproke, verbaas dit my nie regtig nie, omdat ék ook voorheen so gedink het.
Mense het my gevra: "Waarom het jy jou webwerf christianityworks.com genoem? Beteken dit dat die Christelike godsdiens gaan oor dit wat jy doen – jou werke? Is dit hoe dit werk? Moet jy op die een of ander manier werk en werk om in God se goeie boekies te kom?"
Nee, dit is nie wat dit beteken nie, want as jy in Jesus glo, as jy jou volle vertroue in Hom stel en glo dat Hy die prys vir jou sonde aan daardie Kruis betaal het, dan is God se guns en vergifnis gratis. Dit word genade genoem. Ongelooflik!
"So – wat beteken dit?"
Nou ja, ek dink dat as ons in Jesus glo, moet dit werk. Dit moet 'n verskil in ons lewens maak – 'n positiewe verskil, nie 'n slegte verskil nie. Die geloof moet uitwerk, in goeie en slegte tye. Kyk wat geskrywe is vir Christene wat destyds geweldig gely het:
Weet jy ek het in sommige van die donkerste dae van my lewe, ontdek dat hierdie Christenwees-ding regtig werk. Op dae toe ek swaargekry het … was God daar om my vertroue in Hom te herstel. God het my hart laat oorloop van vreugde te midde van my hartseer.